projecte-aina/catalan_government_crawling huggingface dataset:
Aparició de nous actors turístics
Després dels supermercats Lidl, Eurospin, Auchan i Coop, Carrefour Group s'afegeix a la venda d'experiències turístiques al mercat italià i anuncia la creació de la plataforma Carrefour Viaggi, que neix de l'associació d'Eurotours Italia i la cadena de grans superfícies.
El servei permetrà als clients reservar paquets de vacances, hotels, creuers, activitats i lloguer de cotxes.
Les propostes de Carrefour Viaggi estan disponibles tant al catàleg del supermercat com a la plataforma online i les reserves es poden fer a través del seu servei d'atenció al client o per correu electrònic.
Amb més de 1.600 destinacions en 42 països, neix una nova plataforma online dedicada a l'oferta de turisme responsable.
LifeGate, punt de referència per la sostenibilitat a Itàlia amb una comunitat de més de 5 milions d'usuaris, i Sharewood, web leader a Europa pel lloguer d'equipament esportiu i reserva d'experiències i viatges outdoor, en són les impulsores.
La plataforma permet personalitzar itineraris i experiències de viatge, posant en contacte els viatgers outdoor de tot el món per augmentar la comunitat del turisme actiu sensible a les temàtiques ambientals.
Per ara, la gamma d'experiències i viatges inclou des de les activitats més extremes i buscades, com l'esquí nòrdic a les remotes muntanyes del Kazakhstan, fins a activitats de cicloturisme a Itàlia, Eslovènia, Àustria i Bèlgica així com alguna proposta a Catalunya.
La nova plataforma oferirà també a les empreses de lloguer d'equipament esportiu i als organitzadors de viatges outdoor i sostenibles un software per administrar la pròpia activitat integrant les vendes online amb les offline, donant instruments i suport en les accions de màrqueting, promoció i venda en e-commerce.
Promoció del turisme responsable a Alemanya i Holidaycheck possible nou touroperador
L'Agència Catalana de Turisme facilita per segon any consecutiu a Forum Anders Reisen, plataforma que reuneix prop de 140 operadors alemanys, la realització d'un viatge de prospecció i un workshop a Catalunya.
L'objectiu d'aquesta acció de promoció a casa nostra és que es programin nous viatges i experiències focalitzades en les persones i en el medi ambient a la nostra destinació des del mercat alemany.
Una altra novetat en aquest mercat és la referent a Holidaycheck, el portal preferit del mercat alemany per valorar restaurants, hotels i productes turístics (per davant de Tripadvisor), ha anat augmentant els seus guanys en els darrers anys.
La facturació ha crescut un 14,2% fins els 139 milions d'euros, superant totes les previsions.
Ara, consolidat financerament, es planteja engegar ara el seu propi operador turístic.
Arrel dels bons resultats, la companyia ha reforçat la seva visió de convertir-se en la plataforma de referència a l'hora de contractar viatges a tot el món.
Amb aquesta finalitat, Holidaycheck, preveu ampliar encara més l'oferta en matèria de vacances i activitats recreatives, en particular paquets turístics, hotels i creuers.
A banda de la plataforma de reserves amb el seu nom propi també pertanyen a Holidaycheck, Mietwagen Check i el portal de valoracions d'hotels Zoover.
Rècord en viatgers internacionals
Segons les dades publicades el mes d'abril per l'Oficina de Turisme del Departament Nacional de Comerç dels Estats Units, el nombre de ciutadans nord-americans que van viatjar fora del país tant per oci com per feina durant el 2018 va augmentar un 6% respecte l'any anterior, arribant així als 93 milions.
Aquest augment s'atribueix a un seguit de factors com ara les reformes fiscals del país, el creixement més ràpid de salaris, l'augment de la confiança dels consumidors i la baixa taxa d'atur, que han fomentat que els ciutadans disposin de més diners per invertir en lleure.
A la vegada, també hi ha ajudat el fet que el dòlar estigués relativament fort respecte les monedes d'algunes de les destinacions més escollides pels viatgers nord-americans, com ara Mèxic, Canadà, Regne Unit i els països europeus que formen part de la zona euro.
En aquest sentit, cal destacar que Europa va ser el continent que més beneficiat en va sortir, experimentant un creixement del 12,3% de les arribades de turistes d'aquest mercat respecte el 2017.
Impuls del turisme cultural i el cicloturisme al Benelux
L'Agència Catalana de Turisme ha tancat la campanya Catalan Experts, iniciada el mes d'abril de 2018 amb l'objectiu de promocionar la destinació Catalunya des de l'angle de la cultura i de donar un marc comú a les diverses accions de promoció que s'havien de dur a terme en els mercats belga i holandès durant l'any.
En el marc de l'acció promocional, s'han dut a terme presentacions, cursos de formació online i comunicacions regulars sobre novetats i experiències culturals a Catalunya.
Un sistema de puntuació ha servit per encoratjar a participar activament en la campanya, que ha aconseguit un total de 200 participants, entre operadors i agents de viatges.
Els participants amb millor puntuació tindran l'oportunitat de visitar Catalunya per conèixer de prop algun dels esdeveniments culturals que marquen el calendari anual i incentivar-ne així la contractació de l'oferta.
D'aquesta manera, la guanyadora del mercat holandès viatjarà al Penedès durant l'època de la verema per conèixer el món del cava i el guanyador del mercat belga visitarà els Pirineus per viure la celebració de les Falles dels Pirineus i conèixer el conjunt romànic de la Vall de Boí.
Pel que fa al ciclisme de carretera al Benelux, durant el primer trimestre de l'any, el Centre de Promoció Turística del Benelux ha realitzat diverses accions per impulsar l'oferta a Catalunya.
Cal destacar la col·laboració amb Tacx, empresa holandesa que produeix material i software per l'entrenament de ciclisme indoor.
Tacx ha viatjat a Catalunya per gravar 13 rutes que permeten a l'usuari entrenar-se des de casa seguint carreteres i gaudint dels paisatges de la destinació.
Per al llançament de les noves rutes, s'ha aprofitat la presència de Tacx a les fires de ciclisme esportiu de Bèlgica ( Vélofollies ) i de Països Baixos ( Bike Motion ) per dur a terme una campanya de promoció amb un Challenge Catalunya, presencial i també en línia, amb el sorteig d'estades d'entrenament a la destinació.
D'aquesta manera, Catalunya ha conviscut estretament amb el ciclisme professional belga i holandès, amb noms i equips de referència.
En paral·lel, s'ha publicat el calendari d'esdeveniments de ciclisme esportiu a Catalunya per aquest 2019 a les principals revistes de ciclisme de Flandes i de Països Baixos i s'ha acompanyat a diversos mitjans de comunicació a visitar el territori per donar-los a conèixer l'oferta de ciclisme esportiu i recreatiu i promocionar-la a través dels seus canals.
Àsia-Pacífic lidera el creixement de la riquesa al món
Un estudi d'Euromonitor International sobre la distribució de la riquesa al món preveu que Àsia-Pacífic serà la regió que experimentarà un creixement més pronunciat de la seva població benestant en la propera dècada.
L'estudi estima que el 2016 hi havia a Àsia-Pacífic uns 132 milions de persones benestants (amb un patrimoni superior als 100.000 dòlars estatunidencs), xifra que es preveu que es doblarà i arribarà als 264 milions l'any 2030.
Els high net worth individuals representen el 5% de la població benestant, percentatge que augmentarà fins el 7% el 2030.
A Europa, el rànquing de persones benestants el lidera el Regne Unit, amb 28 milions de persones a dia d'avui, xifra que segons les estimacions pujarà als 37 milions el 2030.
El segueix França, amb 27 milions (38 milions el 2030); Alemanya i Itàlia, que en tenen 24 milions cadascun (34 milions el 2030); i, Espanya, 9 milions (18 milions el 2030).
Aquestes xifres indiquen que els mercats del continent asiàtic, que en l'actualitat ja representen una gran oportunitat de negoci i creixement per al sector turístic català, seguiran guanyant capacitat adquisitiva en el futur.
Elaboració pròpia a partir de les dades d'Euromonitor International
L'Agència Catalana de Turisme reuneix prop de 130 membres del CCB en la seva jornada anual.
Coincidint amb la Jornada anual dels membres afiliats al Catalunya Convention Bureau (CCB), el 5 d'abril es va presentar el pla d'actuacions pel 2019 i les novetats que el Pla de màrqueting turístic de Catalunya 2018-2022 impulsa en l'àmbit MICE.
En aquesta trobada, que va reunir prop de 130 dels seus membres, també es va fer balanç de l'activitat del 2018 del programa de turisme de reunions i esdeveniments de l'Agència Catalana de Turisme (ACT), que ja compta amb 235 membres afiliats.
En el marc de la trobada, també es va realitzar una dinàmica de treball per grups on els membres van poder desenvolupar propostes que donen suport a l'impuls del turisme de reunions arreu del territori.
La jornada permet al Catalunya Convention Bureau seguir posicionant Catalunya al mercat nacional i internacional de reunions, congressos, convencions i viatges d'incentius, segment de prioritat A en la promoció turística de la nostra destinació, tal i com marca el Pla de màrqueting turístic de Catalunya 2018-2022.
L'objectiu de la jornada ha estat la creació de projectes per part dels afiliats que cobreixin les necessitats del territori per impulsar el turisme de reunions.
Amb aquest Guardons, la Generalitat reconeix la feina en favor del turisme a la nostra destinació.
Les categories a les quals es pot optar són les següents:
Els Guardons del Turisme de Catalunya 2019 tenen com a objectiu reconèixer l'esforç i la dedicació en favor del turisme i ser un instrument per estimular comportaments professionals i actuacions que col·laborin a millorar la imatge turística de Catalunya i dels serveis turístics.
Tenint en compte que enguany el Departament d'Empresa i Coneixement dona continuïtat a l'Any del Turisme Cultural, aquesta edició torna a tenir una consideració especial per aquelles iniciatives que emmarquin activitats i ofereixin serveis relacionats amb temàtica cultural.
Per a qualsevol qüestió sobre aquests guardons, podeu enviar un correu electrònic a l'adreça: [EMAIL]
Aquests Guardons de la Generalitat de Catalunya tenen com a objectiu reconèixer l'esforç i la dedicació en favor del turisme a la nostra destinació.
La Direcció General de Turisme ha organitzat un taller de creació de producte ecoturístic amb empreses i entitats de Catalunya.
L'objectiu de la sessió CONNECTA Ecoturisme, celebrada a l'Empordà a finals d'abril, ha estat descobrir iniciatives inspiradores per a d'altres empreses i connectar professionals amb qui col·laborar en la creació i expansió d'experiències amb la finalitat que el turista que viatja a Catalunya pugui gaudir de la natura durant tot l'any.
Durant dos dies, els 25 participants -professionals i empreses que ofereixen experiències en ecoturisme- han conegut projectes i bones pràctiques del sector i han participat en activitats del festival enoturístic Vívid a la Costa Brava.
Aquest taller, organitzat en el si de la Taula d'Ecoturisme, ha comptat amb la col·laboració de l'Agència Catalana de Turisme i el Patronat de Turisme de Girona-Costa Brava i ha servit per crear sinergies i fer networking entre les empreses ecoturístiques de Catalunya.
Durant el primer dia de taller els participants han conegut, per exemple, com preparar un ecobriefing de la mà de l'Associació de Centres Turístics Subaquàtics de la Costa Brava i han treballat en equip en una activitat ecoturística al voltant de la pedra seca.
Els productors de la zona van presentar els seus productes (pomes, oli, vi, pa, arròs i el projecte sèpia, projecte per millorar les condicions de reproducció dels cefalòpodes i repoblar-ne les aigües de l'Empordà) amb els quals els participants van preparar el dinar que van gaudir conjuntament, gràcies a Mas Ramades i Costa Brava Experience.
També es van visitar vinyes i oliveres, fent un tast de vins i gaudint dels productes ecoturístics oferts a La Vinyeta.
El segon dia, després de rebre recomanacions sobre com establir diferents tipus de cooperació entre empreses comercialitzadores d'experiències turístiques, d'escoltar interesants presentacions de projectes inspiradors i de bones pràctiques de diferents empreses, coneixent de primera mà el que demanden els turistes quan visiten Catalunya, es van dur a terme dinàmiques de treball per incentivar la creació de nous productes ecoturístics col·laboratius i de qualitat.
Durant dos dies, els participants de la sessió -professionals i empreses que ofereixen experiències en ecoturisme- han conegut projectes i bones pràctiques del sector.
Nous cursos de la Direcció General de Turisme (DGT) i l'Agència Catalana de Turisme (ACT), arreu del territori.
Seguint les directrius establertes en el Pla Estratègic de Turisme de Catalunya i el Pla de Màrqueting Turístic de Catalunya, i amb la voluntat de contribuir a l'increment de la competitivitat de les empreses i entitats turístiques de la nostra destinació, els cursos s'han configurat al voltant de tres vectors, la innovació, la transformació digital i el màrqueting digital, amb tres itineraris formatius:
El pla formatiu turístic consta d'una trentena de cursos com ara "La gamificació com a estratègia d'innovació en turisme", "Estratègies i planificació comercial per captar, optimitzar i fidelitzar clients" i "Turisme MICE per a destinacions d'enoturisme".
Els professionals que s'hi inscriguin també tindran l'oportunitat d'obtenir la inspiració necessària per impulsar projectes innovadors i fer treball en xarxa, construint relacions amb persones del sector que poden ajudar a incrementar el volum de negoci i generar notorietat.
Cal recordar que les empreses i entitats afiliades a les marques de l'Agencia Catalana de Turisme tenen la inscripció gratuïta.
La recaptació íntegra es reinverteix en polítiques turístiques a través del Fons per al foment del turisme.
Un informe elaborat per la Direcció General de Turisme posa de relleu que la recaptació de 56,5 milions d'euros de l'exercici 2017-2018 (període comprès entre l'1 octubre de 2017 i el 30 de setembre de 2018) suposa per cinquè any consecutiu una nova xifra rècord en el volum d'ingressos generats per l'Impost sobre les estades en establiments turístics, i supera en gairebé 800.000 euros la recaptació de l'anterior exercici.
L'informe, a més de fer un balanç de la recaptació generada per cada tipologia d'establiment o equipament turístic, incorpora la desagregació territorial de les dades: per marques turístiques, per províncies, per comarques i, finalment, per municipis, amb les xifres dels 30 municipis on l'impost genera més ingressos (en el darrer exercici, aquesta trentena de municipis han generat un 88% del total de la recaptació del país).
El darrer apartat de l'informe està dedicat al Fons per al foment del turisme, l'instrument que permet que els ingressos generats per l'impost puguin ser reinvertits en polítiques turístiques que millorin la competitivitat i sostenibilitat de les destinacions catalanes.
El document fa especial èmfasi en la participació dels ens locals sobre aquest Fons tenint en compte que, en els dos últims exercicis, la Generalitat s'ha vist obligada a augmentar del 30 al 50% la part de la recaptació que traspassa als municipis.
Això ha suposat afeblir la capacitat d'inversió del Govern per a les polítiques que contribueixen a millorar el model turístic de Catalunya, com per exemple, els ajuts dels Plans de foment territorial del turisme.
Incrementen les operacions internacionals a Sud-amèrica de les companyies de baix cost
Level, la companyia de baix cost del grup IAG (format per Iberia i British Airways) ja està comercialitzant els vols de la seva nova ruta que comença el diumenge 31 de març de 2019 i que unirà Barcelona amb Santiago de Xile.
Per altra banda, el mateix 31 de març d ́aquest any la compayia de baix cost Norwegian inaugurarà el seu primer vol desde Brasil que unirà la ciutat de Rio de Janeiro amb Londres-Gatwick i la companyia de baix cost argentina Flybondi, ha rebut l'autorització per part de les autoritats brasileres per poder operar vols internacionals desde Brasil.
D'aquesta manera es consolida una tendència que marca un increment en la operativa del model de vols low cost tant a nivell regional com a nivell internacionl en els principals països de Sud-amèrica.
Optimisme entre els touroperadors rusos de cara a l'estiu 2019
Els touroperadors russos veuen amb optimisme la propera temporada d'estiu.
Els resultats de les enquestes realitzades recentment per la Unió de la Industria Turística de Rusia (RST-RATA) demostra que hi ha satisfacció amb les ventes en règim d'early booking dels productes turístics a Espanya.
Pel que fa als majoristes de TEZ Tour i TUI, hi ha constància d'un augment del 15-30% en relació a l'any anterior.
Per la seva part, una important empresa del sector turístic com és TUI manté el seu programa d'ampliació de vols xàrter i aquest estiu de 2019 organitzarà vols a Girona amb dos freqüències setmanals a partir del 26 de maig.
Està previst que la companyia que operarà aquesta línia sigui Ural Airlines i ho farà de forma estacional fins al 28 de setembre.
Al mateix temps, TUI preveu intensificar un 30% els seus vols charters a Barcelona.
El turisme del Regne Unit es mantindrà malgrat el Brexit
Un estudi realitzat per Rumbo el passat mes de juny a 2.000 adults del Regne Unit assegurava que el 87% dels enquestats viatjaria a Espanya amb la mateixa freqüència.
D'aquesta manera, el flux de britànics es mantindria tal i com també indiquen les valoracions fetes pels grans touroperadors respecte les vendes de paquets turístics per aquest estiu de 2019.
Els britànics es mostren optimistes respecte a la implicació que tindria el Brexit en la planificació de les seves vacances, tanmateix també expressen preocupació pels tràmits que haurien de fer per poder entrar a Europa sense complicacions amb els serveis d'immigració dels aeroports.
Tot i això, la UE ha confirmat que els ciutadans britànics podran viatjar als estats membres sense necessitat de tenir visat, encara que l'escenari fos de no-acord.
El Consell Europeu afirma que es permetrien les visites de fins a 90 dies (durant un període de 180 dies).
En cas d'acord, el Regne Unit entraria en un període de transició del 29 de març del 2019 fins al 31 de desembre del 2020 on els passaports britànics serien vàlids per viatjar a qualsevol estat de la UE fins que el document expiri.
Paral·lelament, les connexions aèries entre el Regne Unit i Europa també estan garantides ja que totes les companyies han realitzat els procediments corresponents per poder tenir llicència de vol a Europa en cas d'un Brexit sense acord.
La nova ruta neix gràcies al viatge de familiarització que va organitzar l'Agència Catalana de Turisme en col·laboració amb el Patronat de Turisme Costa Brava Girona el passat mes d'agost.
Aquest paquet del prestigiós touroperador britànic especialitzat en cultura, té una durada de 6 dies i portarà els visitants a assistir a la Schubertíada de Vilabertran on a part de gaudir dels diferents recitals del festival proposa, tindran l'oportunitat de conèixer la història, cultura i gastronomia que ofereix la marca Costa Brava a la zona de l'Empordà.
Es poden consultar més detalls de l'itinerari al seu web: https://www.martinrandall.com/a-schubertiade-in-catalonia
El touroperador ha informat que totes les places disponibles per aquest any ja estan venudes havent d'habilitar una llista d'espera per l'interès que ha despertat aquest producte tan especialitzat.
Les dades del 2018 anuncien les tendències dels turistes nòrdics
Segons aquestes dades, extretes de la revista sueca Travel News Market 2018, el país amb un major nombre de visites provinents dels països nòrdics és Espanya, amb 778.190 visites gairebé triplicant el nombre de visites rebudes respecte el segon país del rànquing, Grècia, i rebent-ne quasi deu vegades més que el tercer, Xipre.
Cal destacar també que, de tots els viatgers, un 84% ho fa a través de Thomas Cook Airlines i els principals aeroports des d'on surten els clients són: Estocolm Arlanda (Suècia), el de Copenhaguen (Dinamarca), Oslo Gardenmoen (Noruega) i Gotemburg Landvetter (Suècia).
Pel que fa al perfil del viatger, un 47% dels visitants són dones i un 39% homes, mentre que un 12% són nens i el 2% restant nadons.
Per altre banda, si ens centrem en allò que busca el client nòrdic veiem que de mitja passa 10 dies i 10 nits en les seves estades a un preu mig per persona de 821,40€.
Pel que fa a la reserva dels seus viatges, ho fan amb 111 dies d'antelació principalment a través d'internet amb un 83%, que fan les reserves per aquesta via o bé un 9% ho fa a través del telèfon mòbil.
Únicament un 8% reserva els viatges a través d'agència.
Finalment pel que fa als tipus de reserva i d'estades trobem que un 32% escull l'opció d'hotels amb tot inclòs, un 85% utilitza els serveis de transfer i un 66% s'allotja en apartaments.
El valor més baix el trobem amb els lloguers de cotxe on únicament el 4% opta per aquesta opció.
El creixement econòmic del país repercuteix en l'arribada de turistes xinesos a Catalunya
Segons les primeres dades que ha donat l'Institut Nacional d'Estadística del Govern Central de Xina, el PIB ha registrat un creixement del 6,6% el 2018, la renta per càpita de la població urbana ha crescut un 7,8% i el turisme outbound ha augmentat entorn el 12%.
En relació amb aquest creixement, la Fitxa Executiva del mercat xinès indica que fins al mes de desembre de 2018 Catalunya era líder en arribada de turistes, despesa total i pernoctacions hoteleres pel que fa al turisme xinès a Espanya.
Això es correspon amb al treball que s'ha fet els últims 12 anys amb una aposta en clau de futur per la gran potencialitat del turisme outbound d'aquest país.
Xina, que des de fa anys és el primer mercat emissor de turistes internacionals i sobretot de despeses gracies a l'augment continuat de la renta per càpita de la seva població urbana, convertint-se en una de les nacionalitats extracomunitàries més atractiva per Catalunya degut a la seva despesa mitjana.
La Setmana Daurada de l'any nou xinès porta la desestacionalització del turisme a Catalunya
Les dades, segons una enquesta publicada per British Airways China, indiquen que fins un 37% dels habitants de Beijing, Shanghai, Guangzhou, Shenzhen y Chengdu d'entre 18 y 39 anys tenien la intenció d'aprofitar la Setmana Daurada, que comença amb l'arribada de l'any nou, per fer viatges outbound.
Cal tenir en compte que durant els últims anys la comunitat xinesa ha liderat el turisme de compres realitzades per turistes extracomunitaris a España amb una quota de mercat del 33% i del 29% a nivell europeu.
El calendari laboral del mercat xinès ofereix a Catalunya la possibilitat de desestacionalitzar l'arribada de turistes internacionals aprofitant que els turistes xinesos solen escollir les Setmanes Daurades (la primera entre gener i febrer segons el calendari llunar i la segona pels primer set dies consecutius d'octubre en motiu del Dia Nacional de la República) per realitzar viatges de llarga distància fins a destinacions com Catalunya on coincideixen amb els mesos de temporada baixa.